În tulburările antievreiești ale arabilor palestineni din anul 1929 (cunoscute in istoria evreilor ca tulburările din anul Tarpat), în data de 23 august, locuitori ai satului arab vecin Kaluniye, s-au năpustit asupra casei familiei Makleff, care se afla la marginea așezării și au omorât majoritatea membrilor familiei. Mordechai, în vârstă de 9 ani, a fost unul din puținii supraviețuitori ai masacrului, alături de fratele său Haim și sora sa Hanna. El a scăpat, sărind de la etajul al doilea al casei părintești. Între asasini s-a numărat și un cioban care a lucrat în slujba familiei, precum și un polițist care era singurul din zonă care poseda o armă de foc. Măcelul de la Motza, în care au pierit părinții lui Mordechai,un frate și două surori, precum și doi oaspeți ai familiei, a cutremurat populația evreiască a Palestinei, aflată pe atunci sub regimul mandatar britanic.